Welkom by SA Vryskutskrywer - Ontmoet die skrywers
Hier kan jy sien hoe die gesigte agter die name lyk ... en sommer meer omtrent hulle te wete kom. Ons is 'n klein groepie skrywers wat saamwerk om Afrikaans te bevorder. Nie alleen is Afrikaans een van Suid-Afrika se amptelike tale met die derde meeste moedertaalsprekers nie, maar ons het ook gevind dat Afrikaanse skrywers ietwat gemarginaliseerd is en daar duidelik 'n dringende behoefte aan 'n ondersteuningsnetwerk is. Ontmoet dus die baanbrekers van hierdie netwerk. Elkeen van hulle is mense wat bereid is om verskeie ure van elke dag op te offer om 'n droom te voed - 'n droom wat dalk op die lang duur Afrikaans se redding kan beteken ... en dit terwyl hulle dikwels dwarsdeur die nag werk om ander skryfspertye ook te haal. En hou in gedagte dat daar minstens 120 jaar se skryfervaring tussen die drie is - waarvan sowat 80 vryskut !
Leoni Benghiat is 'n gevestigde joernalis , artikel - en nie-fiksieskrywer , asook 'n korporatiewe skrywer met 'n databasis van 98 tydskrifte, koerante en internetportale . Sy skryf die afgelope 20 jaar vryskut en het al voorblad- en ondersoekende artikels in bykans al die bekende Afrikaanse en Engelse tydskrifte en koerante gehad en skryf ook vir buitelandse publikasies. Haar mikpunt is minstens 100 markte en sy glo daaraan dat niks onmoontlik is nie.
Carla van der Spuy het 37 jaar ervaring as joernalis waarvan sy al vir 20 jaar as vryskut werk. Sy skryf grootliks artikels vir nasionale publikasies. Haar artikels behels 'n wye verskeidenheid van onderwerpe wat wissel van inspirasie en ware lewensdramas tot aktueel , humor en rubrieke. Carla het die afgelope twee jaar ook as 'n skrywer van niefiksieboeke geskitter. Met haar eerste boek in 2010, Platsakwenke , het sy die mark getoets. Haar tweede boek, Mens of Monster , het verlede jaar verskyn en is 'n wegholsukses wat reeds 'n tweede drukoplaag beleef. Dié topverkoper is ook in Engels en as e-boek beskikbaar.
Ilse Ferreira skryf letterlik alles - artikels (veral medies), draaiboeke, mediaveldtogte, korporatief, vertalings, kursusmateriaal - net mooi enigiets waarby 'n sleutelbord betrokke is. Haar twee grootste professionele hoogtepunte tot dusver was toe sy 'n finalis was in die " Sunday Star Young Leaders of Tomorrow "-ekonomiese skryfkompetisie in 1992 en in 2010 toe haar genealogiese boek, Italian footprints in SA , die lig gesien het. Sedertdien het Ilse nog twee kinderboeke geskryf en werk tans aan 'n tweede niefiksieboek vir volwassenes.
Alita Steenkamp se naam is sinoniem met persoonlikheidsprofiele in nasionale tydskrifte. Noem 'n bekende se naam en die kanse is goed dat Alita reeds oor hom of haar 'n artikel geskryf het. Dit was dus vanselfsprekend dat biografieë oor bekendes 'n uitvloeisel van haar sterprofiele sou word. In 2009 was sy 'n medewerker in die skryf van die Olimpiese hoogspringatleet, Hestrie Cloete-Els, se outobiografie, My pyn, my glorie , en in 2010 het sy sanger Mathys Roets se inspirerende lewensverhaal in Steeds Mathys vertel. Sedertdien het nóg twee boeke uit haar pen verskyn - die sosiale vlinder, Loui Fish, se biografie, Onsinkbaar , en 'n inspirerende lewensverhaal, Veronica: Die kleur van onreg , is onlangs gepubliseer.